b'\n_START_ARTICLE_\nAntanas Ku\xc4\x8dingis\n_START_SECTION_\nBiografija\n_START_PARAGRAPH_\n1919 m. baig\xc4\x97 Veiveri\xc5\xb3 mokytoj\xc5\xb3 seminarij\xc4\x85. Mokytojavo Balbieri\xc5\xa1kio, Kunigi\xc5\xa1ki\xc5\xb3 mokyklose. U\xc5\xbe antivoki\xc5\xa1k\xc4\x85 veikl\xc4\x85 suimtas ir kalintas Vilkavi\xc5\xa1kyje, v\xc4\x97liau Marijampol\xc4\x97je. 1916 m. pavyko pab\xc4\x97gti, apsigyveno ir iki 1918 m. mokytojavo Musninkuose, Vilniaus kra\xc5\xa1te. 1918 m. baig\xc4\x97 mokytoj\xc5\xb3 kursus \xc5\xa0irvintose._NEWLINE_Nuo 1919 m. bir\xc5\xbeelio 20 d. tarnavo Lietuvos kariuomen\xc4\x97je, Atskirajame Panev\xc4\x97\xc5\xbeio batalione. Dalyvavo nepriklausomyb\xc4\x97s kovose su bol\xc5\xa1evikais. 1919 m. rugs\xc4\x97jo 1 d. perkeltas \xc4\xaf KAM but\xc5\xb3 skyri\xc5\xb3. 1920 m. spalio 17 d. baig\xc4\x97 Kauno karo mokykl\xc4\x85 (III laida), suteiktas p\xc4\x97stinink\xc5\xb3 leitenanto laipsnis. Buvo perkeltas \xc4\xaf Alyt\xc5\xb3. 1922 m. gr\xc4\xaf\xc5\xbeo \xc4\xaf Kaun\xc4\x85, suk\xc5\xabr\xc4\x97 \xc5\xa1eim\xc4\x85._NEWLINE_1923\xe2\x80\x931937 m. dirbo Lietuvos kariuomen\xc4\x97s Generalinio \xc5\xa1tabo Topografijos skyriuje. Karin\xc4\x99 tarnyb\xc4\x85 derino su menininko polinkiais. 1925 m. sausio 8 d. suteiktas vyr. leitenanto laipsnis. 1929 m. vasario 1 d. perkeltas \xc4\xaf Generalinio \xc5\xa1tabo valdybos Karo topografijos skyri\xc5\xb3. 1929 m. lapkri\xc4\x8dio 23 d. suteiktas kapitono laipsnis. 1928 m. apdovanotas Lietuvos nepriklausomyb\xc4\x97s medaliu, 1931 m. DLK Gedimino 4 laipsnio ordinu. 1934 m. sausio 25 d. \xc4\xafskaitytas \xc4\xaf topografijos specialyb\xc4\x97s karininkus. 1936 m. rugs\xc4\x97jo 8 d. suteiktas majoro laipsnis. 1937 m. rugs\xc4\x97jo 7 d. paleistas \xc4\xaf topografijos karinink\xc5\xb3 atsarg\xc4\x85._NEWLINE_1923\xe2\x80\x931927 m. mok\xc4\x97si Kauno muzikos mokykloje (Aleksandro Kutkaus dainavimo klas\xc4\x97). 1924\xe2\x80\x931944 m. Valstyb\xc4\x97s teatro solistas. Gastroliavo Pary\xc5\xbeiuje (Pranc\xc5\xabzija), Stokholme (\xc5\xa0vedija), Prahoje (\xc4\x8cekija), Helsinkyje (Suomija), Rygoje (Latvija). B\xc5\xabdamas garsiu, visuomen\xc4\x97s pripa\xc5\xbeintu Valstyb\xc4\x97s teatro solistu, m\xc4\x97go atostogauti t\xc4\x97vi\xc5\xa1k\xc4\x97je ir da\xc5\xbenokai, ypa\xc4\x8d per atlaidus, giedoti Veiveri\xc5\xb3 ba\xc5\xbeny\xc4\x8dioje. 1930 m. sulietuvino pavard\xc4\x99 ir tapo Ku\xc4\x8dingiu. _NEWLINE_Prasid\xc4\x97jus sovietinei okupacijai, dalyvavo 1941 m. bir\xc5\xbeelio sukilime. 1944\xe2\x80\x931948 m. Valstybinio operos ir baleto teatro solistas. 1945 m. suteiktas LSSR nusipelniusio artisto vardas. 1947 m. \xc4\xafsitrauk\xc4\x97 \xc4\xaf rezistent\xc5\xb3 gretas, teik\xc4\x97 \xc5\xbeinias Tauro apygardos pogrind\xc5\xbeio leidinio \xe2\x80\x9eLaisv\xc4\x97s \xc5\xbevalgas\xe2\x80\x9c redakcijai, Bendro demokratinio pasiprie\xc5\xa1inimo s\xc4\x85j\xc5\xabd\xc5\xbeio prezidiumo narys. Kalvai\xc4\x8dio slapyvard\xc5\xbeiu pasira\xc5\xa1\xc4\x97 memorandum\xc4\x85 JTO, reikalaujant nutraukti Lietuvos okupacij\xc4\x85. _NEWLINE_1948 m. vasario 10 d., po konflikto su Kipru Petrausku, buvo suimtas , SSRS Ypatingojo pasitarimo prie NKVD nuteistas 10 met\xc5\xb3 lagerio. Kal\xc4\x97jo Mordovijos, Kemerovo ir Omsko srities lageriuose. Lageryje dainavo kalini\xc5\xb3 rengiamuose koncertuose. I\xc5\xa1 Lietuvos buvo i\xc5\xa1tremti beveik visi A. Ku\xc4\x8dingio artimieji: 78 met\xc5\xb3 t\xc4\x97vas pateko \xc4\xaf Altajaus kra\xc5\xa1t\xc4\x85 (1949 m. ten mir\xc4\x97), motina su seserimi \xe2\x80\x93 \xc4\xaf Tomsko srit\xc4\xaf, dukt\xc4\x97 Rasa su vyru \xe2\x80\x93 \xc4\xaf Krasnojarsko kra\xc5\xa1t\xc4\x85, s\xc5\xabnus Algimantas kal\xc4\x97jo Vorkutos lageryje. \xc5\xbdmona Marija slapst\xc4\x97si Suvalkijoje, sunkiai dirbdama pas \xc5\xabkininkus, kol pavyko gauti mokytojos darb\xc4\x85 Verpenos mokykloje._NEWLINE_1956 m. A. Ku\xc4\x8dingis buvo paleistas i\xc5\xa1 lagerio, nuo kovo 1 d. iki bir\xc5\xbeelio 30 d. dirbo Omsko filharmonijoje. 1956 m. liepos m\xc4\x97n. gr\xc4\xaf\xc5\xbeo \xc4\xaf Lietuv\xc4\x85. Jo gr\xc4\xaf\xc5\xbeimas i\xc5\xa1 lageri\xc5\xb3 ir po to surengtas autorinis koncertas Kauno sporto hal\xc4\x97je buvo labai reik\xc5\xa1mingas \xc4\xafvykis Kauno ir visos Lietuvos visuomen\xc4\x97s tautiniame ir kult\xc5\xabriniame gyvenime. 1957\xe2\x80\x931961 m. Vilniaus valstybinio operos ir baleto teatro solistas. 1961 m. i\xc5\xa1\xc4\x97jo \xc4\xaf pensij\xc4\x85. 1961\xe2\x80\x931970 m. dainavo Kauno muzikiniame teatre. Nema\xc5\xbeai koncertavo, da\xc5\xbenai jam akompanuodavo an\xc5\xabk\xc4\x97 J\xc5\xabrat\xc4\x97 \xc5\xa0leinyt\xc4\x97. 1977 m. Virgilijaus Noreikos pakviestas, dar kart\xc4\x85 dainavo Mefistofel\xc4\xaf Operos ir baleto teatre._NEWLINE_M\xc4\x97go lankyti spektaklius. Kart\xc4\x85 1979 m. vakare prie\xc5\xa1 savo 80-me\xc4\x8dio jubiliej\xc5\xb3 gr\xc4\xaf\xc5\xbedamas namo buvo \xc5\xbeiauriai sumu\xc5\xa1tas. 1983 m. liepos 7 d. mir\xc4\x97, palaidotas Romaini\xc5\xb3 kapin\xc4\x97se.\n_START_SECTION_\nK\xc5\xabryba\n_START_PARAGRAPH_\nSureng\xc4\x97 solini\xc5\xb3 koncert\xc5\xb3. Dainavo vokalini\xc5\xb3 simfonini\xc5\xb3 k\xc5\xabrini\xc5\xb3 solo partijas (Liudvikas van Bethovenas. Kristus Alyv\xc5\xb3 kalne, Georgas Frydrichas Hendelis. Mesijas, Jozefas Haidnas. Pasaulio suk\xc5\xabrimas, Volfgangas Amad\xc4\x97jus Mocartas. Requiem), liaudies ir kompozitori\xc5\xb3 dainas, romansus. Dainavo operos spektakliuose 1935 m. Klaip\xc4\x97dos teatre, 1936 m. operos ir baleto teatre \xe2\x80\x9eEstonia\xe2\x80\x9c Taline, 1937 m. Prahos nacionaliniame teatre, 1939 m. Maskvos Did\xc5\xbeiajame teatre, koncertavo Helsinkyje, Stokholme, Pary\xc5\xbeiuje. Tur\xc4\x97jo puik\xc5\xb3 bals\xc4\x85, jo vaidybai buvo b\xc5\xabdingas i\xc5\xa1rai\xc5\xa1kingumas, dramati\xc5\xa1kumas. Suk\xc5\xabr\xc4\x97 apie 70 \xc4\xafsimintin\xc5\xb3 vaidmen\xc5\xb3 operose.'